Ίφκε Φαν Μπέλκουμ

Η Ίφκε Φαν Μπέλκουμ (γεννήθηκε στη 22 Ιουλίου 1986) είναι επαγγελματίας διεθνής υδατοσφαιρίστρια από την Ολλανδία.

Καριέρα 
Η Ίφκε Φαν Μπέλκουμ είναι διεθνής με την εθνική ομάδα υδατοσφαίρισης γυναικών της Ολλανδίας από πολύ μικρή ηλικία. Το 2005 και όντας μόλις 19 ετών, η Ίφκε Φαν Μπέλκουμ συμμετείχε στο Παγκόσμιο Πρωτάθλημα Υγρού Στίβου που διεξήχθη στο Μόντρεαλ. Το 2006 συμμετείχε τόσο στο Πανευρωπαικό Πρωτάθλημα υδατοσφαίρισης γυναικών που διεξήχθη στο Βελιγράδι, όσο και στο Παγκόσμιο Πρωτάθλημα Υδατοσφαίρισης FINA που διεξήχθη στην πόλη Κοζέντσα. 

Το 2007, η Ίφκε Φαν Μπέλκουμ αποτέλεσε μέλος της εθνικής ομάδας της Ολλανδίας η οποία συμμετείχε στο Παγκόσμιο Πρωτάθλημα Υγρού στίβου που διεξήχθη στη Μελβούρνη της Αυστραλίας. Το 2008 ήρθε η μεγαλύτερη επιτυχία στη μέχρι στιγμής διεθνή καριέρα της Ίφκε Φαν Μπέλκουμ, καθώς κατέκτησε με την εθνική ομάδα υδατοσφαίρισης γυναικών της χώρας το χρυσό μετάλλιο στους Ολυμπιακούς Αγώνες του 2008 που διεξήχθησαν στο Πεκίνο έπειτα από ένα συγκλονιστικό τελικό με αντίπαλο την αντίστοιχη εθνική ομάδα των ΗΠΑ (9-8 σκορ).

Το 2008 αποφάσισε να έρθει στην Ελλάδα για λογαριασμό του Εθνικού Πειραιώς, στον οποίο παρέμεινε για δύο χρόνια κατακτώντας μάλιστα το Λεν Τρόφι το 2010. Το καλοκαίρι του 2010 μεταπήδησε στην έταιρη ομάδα του Πειραιά, τον Ολυμπιακό. Στον Ολυμπιακό παρέμεινε για ένα χρόνο έχοντας καταφέρει να κατακτήσει το πρωτάθλημα Ελλάδος του 2011. Παρά την επιτυχμένη πορεία της στην ομάδα, τα οικονομικά προβλήματα του συλλόγου δεν του επέτρεψαν να διατηρήσει στις τάξεις τη διεθνή παίκτρια, με αποτέλεσμα μετά το τέλος της αγωνιστικής περιόδου 2010-11 να αποτελέσει παρελθόν από τον ερυθρόλευκο σύλλογο.

Τίτλοι 
 1 Λεν Τρόφι: 2010
 1 Πρωτάθλημα Ελλάδας: 2011

Πηγές 
 Το προφίλ της Ίφκε Φαν Μπέλκουμ
 Υπέγραψε στον Ολυμπιακό η πρώην παίκτρια του Εθνικού, Ίφκε Φαν Μπέλκουμ 

Ολλανδοί υδατοσφαιριστές
Υδατοσφαιριστές του Εθνικού Πειραιώς
Υδατοσφαιρίστριες ΟΣΦΠ